Diari Oficial de la Generalitat Valenciana


Sumari del DOGV 9146, del 09-08-2021 (2021/8323)

RESOLUCIÓ de 28 de juliol del 2021, de la vicepresidenta i presidenta en funcions del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual es modifica el Reglament orgànic i de funcionament del Consell d'Informatius.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9146

Data del DOGV
:   09-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8323


Data del document
:   28-07-2021

Organisme emissor
:   Corporació Valenciana de Mitjans de Comunicació

Tipus de document
:   Resolució

Anàlisi jurídica

 Descriptors 

:   * Corporació Valenciana de Mitjans de Comunicació
    * reglament intern
    * legislació

RESOLUCIÓ de 28 de juliol del 2021, de la vicepresidenta i presidenta en funcions del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual es modifica el Reglament orgànic i de funcionament del Consell d'Informatius. [2021/8323]  
El Consell Rector de la Corporació Valenciana de Mitjans de Comunicació va aprovar, en la sessió celebrada el dia 19 de juny de 2019, el Reglament orgànic i de funcionament del Consell d'Informatius, que es publicà en el Diari Oficial de la Generalitat Valenciana l'1 de juliol de 2019.  
El temps que ha passat des de l'aprovació del reglament ha posat de manifest certes disfuncions en la composició del Consell d'Informatius, que s'han explicitat després de les eleccions celebrades el 25 d'octubre de 2019 i que afecten tant el nombre de membres com a la procedència de les categories que l'integren.  
Així ho ha indicat el Consell d'Informatius en el primer informe anual aprovat el 9 de febrer de 2021 i que va ser presentat al Consell Rector en la reunió del dia 16 de febrer de 2021.  
En l'informe el Consell d'Informatius manifesta la necessitat d'incorporar a aquest òrgan als operadors i operadores d'equips i als tècnics i tècniques de postproducció. També incideix en el nombre de membres del Consell d'Informatius, en concret, indica l'informe que la composició no hauria d'obligar que siguen quatre periodistes i un tècnic i, es proposa que, com a mínim, s'hauria de treballar per augmentar el nombre de membres.  
El Consell Rector fa seua la proposta de modificació del Reglament orgànic i de funcionament del Consell d'Informatius, amb la ampliació de les categories que la integren i l'augment a sis en el nombre de membres.  
Per tot això, d'acord amb el que es disposa en la disposició addicional primera de la Llei 6/2016, de 15 de juliol, del servei públic de radiodifusió i televisió d'àmbit autonòmic, de titularitat de la Generalitat, oït el Consell Jurídic Consultiu, el Consell Rector de la Corporació Valenciana de Mitjans de Comunicació, en la sessió celebrada el dia 27 de juliol de 2021, ha acordat el següent:  
  
Article únic. Modificació del Reglament orgànic i de funcionament del Consell d'Informatius  
1. Es modifiquen els articles 3, 4.2, 9.1 i 10 del Reglament orgànic i de funcionament del Consell d'Informatius que queden redactats en el termes indicats en l'annex.  
2. Es modifica l'annex del Reglament orgànic i de funcionament del Consell d'Informatius i s'integren en els censos de persones electores i elegibles les categories d'operador i operadora d'equips i de tècnic i tècnica de postproducció.  
  
  
DISPOSICIÓ ADDICIONAL  
  
Única. Repercussió pressupostària  
La implantació i el desplegament d'aquest acord no podran tindre gens d'incidència en la dotació dels capítols de despesa assignats a la Corporació Valenciana de Mitjans de Comunicació i, en tot cas, haurà de ser atesa amb els seus mitjans personals i materials.  
  
  
DISPOSICIÓ FINAL  
  
Única. Entrada en vigor  
Aquest acord entrarà en vigor l'endemà de la publicació en el Diari Oficial de la Generalitat Valenciana.  
  
Burjassot, 28 de juliol de 2021.- La vicepresidenta i presidenta en funcions del Consell Rector de la Corporació Valenciana de Mitjans de Comunicació: Mar Iglesias García.  
  
ANNEX  
Modificació del Reglament orgànic i de funcionament del Consell d'Informatius  
  
Article 3. Composició  
1. El Consell d'Informatius està format per sis treballadors i treballadores, amb una distribució per gènere, com a màxim, d'un 3/3 atenent les normes de paritat.   
2. El Consell d'Informatius ha de tindre sempre un mínim de quatre representants, en cas que es produïsca alguna baixa per dimissió o qualsevol altra circumstància.  
3. Si en qualsevol moment es produeixen més de dues vacants, després de cobrir-se els llocs amb les persones suplents, del total de sis membres, es convocaran automàticament noves eleccions per a renovar totalment la composició del Consell d'Informatius.  
  
Article 4. Persones electores i elegibles  
2. A l'efecte d'aquest reglament, la Redacció està formada pels treballadors i treballadores adscrits al Departament d'Informatius, que fan funcions de redacció, de comunicació en les xarxes, de producció, de postproducció, de realització, de grafisme, d'assessorament lingüístic i d'estil, de documentació, d'operadors i operadores d'equips i de captació d'imatges i so per a ser reproduïdes en programes informatius i d'esports.  
  
Article 9. Candidatures   
1. Es faran dues llistes, una de periodistes, de persones expertes en xarxes i ENG, i una altra d'altres categories professionals. S'han d'elegir fins a quatre persones membres de la llista de periodistes, d'experts en xarxes i ENG, i dues persones membres de la llista d'altres categories.  
  
Article 10. Proclamació provisional de persones electes  
1. Per a garantir una representació paritària es proclamaran membres del Consell d'Informatius aquelles persones que tinguen més vots alternativament, segons el gènere, començant per la persona més votada. Es consideraran suplents les següents sis persones més votades.  
  
2. De la llista d'altres categories no podran ser proclamades membres del Consell d'Informatius persones pertanyents a la mateixa categoria, excepte que només hi haja dues persones candidates.  
3. En cas d'empat entre persones del mateix gènere o pertanyents a la mateixa categoria de la llista d'altres categories, resultarà proclamada la persona amb més antiguitat en la CVMC i en l'SAMC. Si es manté l'empat, aquest es resoldrà per sorteig.  
4. L'escrutini serà públic.